इमरान खान के सपोर्ट में सिमी गरेवाल का ट्वीट- 'इमरान में और भी कमियां हों पर भ्रष्टाचार उनमें से एक नहीं है'
अभिनेत्री और टीवी शो 'ए रेंडीज़वस विद सिमी गरेवाल' की मशहूर होस्ट सिमी गरेवाल ने रविवार को कहा कि वह इमरान खान को 40 साल से जानती हैं और भले ही उनकी और भी कमियां हों, लेकिन भ्रष्टाचार उनमें से एक नहीं है।
अभिनेत्री और टीवी शो 'ए रेंडीज़वस विद सिमी गरेवाल' की मशहूर होस्ट सिमी गरेवाल ने रविवार को कहा कि वह इमरान खान को 40 साल से जानती हैं और भले ही उनकी और भी कमियां हों, लेकिन भ्रष्टाचार उनमें से एक नहीं है। इमरान खान के खिलाफ अविश्वास प्रस्ताव पास होने के बाद सिमी गरेवाल ने ट्वीट कर कहा कि, 'एक संयुक्त विपक्ष एक लोकप्रिय प्रधानमंत्री को बर्खास्त कर सकता है। राजनीति में आदर्शवादियों के लिए कोई जगह नहीं है।' सिमी गरेवाल ने 2006 में अपने प्रसिद्ध शो में इमरान खान का साक्षात्कार लिया था।यह पहली बार नहीं है जब सिमी गरेवाल ने इमरान खान को लेकर ट्वीट किया है। दरअसल, इमरान खान के 2018 का चुनाव जीतने और प्रधानमंत्री बनने के बाद भी सिमी ने ट्वीट किया था। उस ट्वीट ने काफी हलचल मचा दी थी। जिससे उन्हें बाद में ट्वीट को हटाने के लिए मजबूर होना पड़ा। अपने हटाए गए ट्वीट में, सिमी गरेवाल ने लिखा था कि, 'इमरान खान ने एक बार उनसे कहा था कि एक पीर ने भविष्यवाणी की थी कि वह एक दिन पाकिस्तान के पीएम बनेंगे और उनकी हत्या कर दी जाएगी, लगता है इमरान इसे चाहते थे... कीमत के बावजूद..यह दुखद है।' सिमी गरेवाल ने बाद में ट्वीट को हटा दिया और इमरान खान के लिए एक बधाई संदेश पोस्ट किया। उन्होंने ट्वीट किया, 'बधाई हो इमरान खान। आपने इस दिन के लिए अथक परिश्रम किया। और नई कठिन यात्रा अभी शुरू हुई है। आपको हर सफलता की शुभकामनाएं।'